URDHËR
Nr. 158, datë 11.3.2020

PËR PEZULLIMIN E FUNKSIONIMIT TË KOMISIONEVE TË VLERËSIMIT TË PERSONAVE ME AFTËSI TË KUFIZUAR DHE INVALIDITETIT TË PUNËS
(Ndryshuar me urdhrin nr. 220, datë 1.4.2020)
(i përditësuar)

Mbështetur në nenin 116, pika 3, të Kushtetutës së Republikës së Shqipërisë, si dhe në ligjin nr. 10107, datë 30.3.2009, “Për kujdesin shëndetësor në Republikën e Shqipërisë”, të ndryshuar, të nenit 7, të ligjit nr. 57/2019, “Për parandalimin dhe luftimin e infeksioneve dhe sëmundjeve infektive”, të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, të ndryshuar, të ligjit nr. 57/2019, “Për asistencën sociale në Republikën e Shqipërisë”, si edhe të udhëzimit të Institutit të Shëndetit Publik, me qëllim mbrojtjen e popullatës nga infeksioni i shkaktuar nga COVID-19,

URDHËROJ:

1. Pezullimin e shqyrtimit të ankesave nga komisionet eprore mjekësore të caktimit të aftësisë për punë, të cilat funksionojnë pranë Institutit të Sigurimeve Shoqërore dhe Shërbimit Social Shtetëror.
2. Pezullimin e funksionimit të Komisioneve Mjekësore të Caktimit të Aftësisë për Punë, dhe Komisioneve Shumëdisiplinore të Vlerësimit të Aftësisë së Kufizuar, pranë të cilave paraqiten individë për vlerësim/rivlerësim. 
[bookmark: _GoBack]3. Pezullimi i funksionimit të komisioneve të përcaktuara në pikat 1 dhe 2 të këtij urdhri bëhet deri në përfundim të gjendjes së epidemisë së shkaktuar nga infeksioni COVID-2019.
4. Ngarkohen për zbatimin e këtij urdhri, Shërbimi Social Shtetëror dhe Instituti i Sigurimeve Shoqërore.
Ky urdhër hyn në fuqi menjëherë.

